Ego Mauricius , Dei gracia Parisiensis episcopus , universitati presencium ac futurorum hujus pagine attestatione notificare curamus quod dominus Guido de Levies , pia et honesta consideratione ductus , ad edificandam quandam novellam plantationem , amore Dei et remedio anime sue et animarum parentum predecessorum suorum , fratribus ibi Deo servituris in perpetuam elemosinam donavit unam carrucam de terra quam emit des Fers Dasnois , et de decima duas partes quas ab hiisdem emit , et unam partem nemoris quantum semita dividit versus terram datam ; hanc elemosinam in manu nostra resignatam benigne tribuit .


Sciendum autem quod de hac elemosina investivimus Guidonem , quondam presbiterum de Meencort , pro se et pro aliis ibi Deo se reddituris .


Actum apud Sanctum Victorem , astantibus Petro , precentore Parisiensi ; Nicholao , presbitero ; Philippo , canonico ; Haimerico , capellano nostro ; Enardo , presbitero de Balneolis ; fratre Stephano de Monte-Fermeolo ; incarnationis dominice anno millesimo centesimo XCº , episcopatus nostri tricesimo sexto .


Odo , Dei gratia Parisiensis episcopus , omnibus ad quos littere presentes pervenerint salutem , in Domino .


Noverint universi quod constitutus in nostra presencia Guido de Levies , miles , laudante et concedente Guiburge , uxore sua , pro remedio anime sue , dedit et concessit in perpetuam elemosinam Deo et fratribus de Nemore Guidonis duos modios bladi in decima sua de Logiis , tres modios vini in vineis suis de Marliaco annuatim percipiendos .


Ceterum , de assensu A . ,


presbiteri Sancti Nonni , per manum nostram ordinatum est et statutum quod fratres ipsius loci de nutrituris animalium suorum decimam non solvant presbitero Sancti Nonni , sed ab ipsius solutione liberi erunt penitus et immunes .


Quod ut firmum et stabile permaneat presentem cartam , ad petitionem predictorum Guidonis et A . ,


presbiteri Sancti Nonni , fieri fecimus et sigilli nostri impressione muniri .


Omnibus presentes litteras inspecturis , Officialis curie Parisiensis , salutem in Domino .


Noverint universi quod nos anno Domini Mº CCº tricesimo nono , die jovis post dominicain qua cantatur Misericordia Domini , litteras inspeximus quarum tenor talis est : Ego Guido , miles de Levies , notum facio . . . ,


Ego Matheus de Malliaco , miles , notum facio omnibus presentes litteras inspecturis , quod donationem quam Guido de Levies , miles , quondam mareschallus de Albigesio , et Guiburgis , uxor sua , fecerunt ecclesie Beate Marie de Roscha de decima de Villanova , que movebat de feodo nostro et quam ipsi tenebant a nobis , volui et concessi ; et ut eam dicta ecclesia teneat in manumortua .


Ego Guido , dominus Caprosie , notum facio tam presentibus quam futuris quod , de consensu et voluntate Helissendis , uxoris mee , dedi et concessi ecclesie Beate Marie de Roscha arpentum frigii quod habebam contiguum proprisio domus de Roscha , versus Bele Penne , et ab omni censu et exactione libere possidendum .


Ego Philippus , archidiaconus Pissiacensis , omnibus presentem paginam inspecturis , salutem in vero salutari .


Universitati vestre notum fieri volo quod ego , intuitu pietatis et amore Dei et salute anime mee et parentum meorum , dedi in perpetuam elemosinam ecclesie Beate Marie de Roscha , ad victum duorum sacerdotum , totam decimam de Logiis , exceptis duobus modiis et octo sextariis quos eadem ecclesia Sancte Marie ex donatione Guidonis de Levies et Guiburgis , ejus uxoris , antea habebat ; quam decimam a predicto Guidone de Levies et Guiburge , uxore ejus , pro ducentis et quadraginta libris comparavi , domino Petro , de cujus feodo predicta erat decima , concedente et donationem illam ratam habente .


Actum Parisius date anno gratie Mº CCº VIIIº .


Ego Petrus , Dei gratia cooperante Parisiensis , episcopus , omnibus presentem paginam inspecturis , notum fieri volumus quod Guido de Levies , miles , coram nobis recognovit se vendidisse Philippo , archidiacono Pissiacensi , fratri suo , pro ducentis et quadraginta libris Parisiensibus , quicquid habebat in decima de Logiis , exceptis duobus modiis et octo sextariis bladi quos antea idem Guido in puram et perpetuam elemosinam dederat ecclesie Beate Marie de Roscha .


Predictus autem archidiaconus illud totum donavit predicte ecclesie de Roscha in perpetuam elemosinam , ad victum duorum sacerdotum .


Predictus vero Guido de predicta decima in manu nostra se devestivit , et nos de illa fratres Beate Marie de Roscha investivimus .


Petrus quoque de Logiis , miles , de cujus feodo predicta decima movebat , hoc concessit et se in manu nostra devestivit et omnino quitavit ; et promisit quod nichil de cetero in prefata decima reclamabit .


Actum Parisius anno dominice incarnationis Mº CCº VIIIº , mense decembri .


Petrus , Dei gratia Parisiensis episcopus , omnibus presentes litteras inspecturis , in Domino salutem .


Notum facimus quod Willelmus de Buc , et Willelmus et Petrus , et Nicholaus , filii ejusdem Willelmi de Buc et Maria , uxor ejus , et Hugo , filius eorumdem , quitaverunt in nostra presencia fratribus Beate Marie de Roscha quicquid juris , sive jure feodi , vel alio modo reclamabant habere in decima de Logiis ; et de garancia fidem dederunt .


Preterea , Adam et Philippus et Theob .


filii , et Johanna et Mathildis , filie prefati Willelmi de Buc , hoc concesserunt et quitaverunt coram dilecto nostro Bartholomeo , decano de Villa Peror , ad hoc a nobis specialiter destinato .


Dicti vero Adam et Philippus fidem dederunt in manu dicti decani , sicut idem decanus nobis asseruit , quod in ipsa decima nichil de cetero reclamabunt .


Petrus , Dei gracia Parisiensis episcopus , omnibus presentes litteras inspecturis , salutem in Domino .


Notum facimus quod Bochardus de Bolia , miles , coram nobis quitavit fratribus Beate Marie de Roscha quidquid juris , sive ratione feodi , vel alio modo se habere dicebat in decima de Logiis , et in manu nostra corporaliter fidem dedit quod nichil de cetero in ipsa decima reclamabit ; immo ipsam decimam predictis fratribus per fidem suam garantire tenebitur .


Preterea Aalis , uxor predicti Bochardi , coram dilecto nostro Bartholomeo , decano de Ville Peror , quem ad hoc specialiter destinavimus hoc idem concessit et quitavit , et in manu sua fidem dedit de garancia recta portanda , sicut dictus decanus confessus est coram nobis .


Notum facimus quod Rogerus de Villa Davroi , et Elisabeth , uxor sua , quitaverunt et concesserunt fratribus Beate Marie de Roscha , in perpetuam elemosinam , quicquid juris se habere dicebant in decima de Logiis , et fidem suam corporaliter prestiterunt quod nichil de cetero in ipsa decima reclamabunt , rectam garanciam exinde bona fide laturi .


Predictus autem Rogerus se devestivit de omni jure quod se asserebat habere in decima memorata .


Petrus , Dei gratia Parisiensis episcopus , omnibus presentes litteras inspecturis , salutem in Domino .


Notum facimus quod Guido de Levies , miles , coram nobis recognovit se vendidisse , de consensu et voluntate Guiburgis , uxoris sue , Philippo , archidiacono Pissiancesi , fratri suo , pro ducentis et quadraginta libris Parisiensibus , quicquid habebat in decima de Logiis , exceptis duobus modiis et octo sextariis bladi quod antea idem Guido , consentiente Guiburge , uxore sua , in puram et perpetuam elemosinam dederat ecclesie Beate Marie de Roscha .


Predictus autem archidiaconus illud totum donavit predicte ecclesie de Roscha , in perpetuam elemosinam , ad victum duorum sacerdotum .


Predictus vero Guido se devestivit de predicta decima in manu nostra ; prefata quoque Guiburgis , uxor ipsius Guidonis , hoc concessit et laudavit fide sua interposita et se similiter devestivit ; et nos de illa decima fratres Beate Marie de Roscha investivimus .


Petrus eciam de Logiis , miles , de cujus feodo predicta decima movebat , hoc concessit et se in manu nostra devestivit et omnino quitavit : et promisit quod nichil de cetero in ipsa decima reclamaret .


Omnibus presentes litteras inspecturis , Officialis curie Parisiensis , salutem in Domino .


Notum facimus quod Guillermus Laceron et Emelina , uxor ejus , in nostra presencia constituti recognoverunt se vendidisse ecclesie Beate Marie de Roscha quamdam domum cum pertinenciis suis , liberam et sine aliqua consuetudine sive redibentia , sitam , ut dicitur , apud Logias , pro quindecim libris Parisiensibus jam eis solutis , ut ipsi assererunt coram nobis ; quam domum tenebant in feodum ut dicitur , a Roberto de Logiis , burgensi de Caprosia : promittentes fide media quod contra venditionem istam per se vel per alium non venient in futurum et quod dictam domum cum pertinenciis suis ad usus et consuetudines Francie garantizabunt dicte ecclesie contra omnes .


Ad hec , predicta Emelina quitavit penitus et expresse quicquid in dicta domo habebat , vel habere poterat , ratione dotalicii seu quocunque alio modo , spontanea voluntate .


Preterea , dictus Robertus , primus dominus feodi , de cujus feodo dicta domus cum pertinenciis suis movere dicitur , prout idem asserebat , et Johannes Faiel de Toussus , secundus ut dicitur dominus dicti feodi , ut similiter asserebat , in nostra presencia constituti , dictam venditionem voluerunt pariter et concesserunt : promittentes , fide in manu nostra prestita corporali , quod contra dictam venditionem venire in perpetuum nullatenus attemptabunt , et quod dictam domum cum pertinenciis suis predicte ecclesie garantizabunt contra omnes , et quod in dicta domo et pertinenciis ejus nichil juris de cetero reclamabunt , exceptis duodecim denariis capitalis census quos dictus Johannes Phayel habebit annis singulis in festo beati Remigii super domo memorata .


Voluerunt nichilominus dictus Robertus et Johannes Phayel quod dicta ecclesia teneat in perpetuum in manumortua , sine aliqua coactione vendendi , dictam domum cum ipsius pertinenciis libere et quiete .


In cujus rei testimonium presentes litteras , ad petitionem parcium , sigillo curie Parisiensis fecimus sigillari .


Omnibus Christi fidelibus ad quos presentes littere pervenerint , Herveus de Caprosia , miles , in Domino salutem .


Universitati vestre notum facio quod ego vendidi ecclesie Beate Marie de Roscha , pro quadrigentis libris Parisiensibus , de voluntate et assensu Guidonis , fratris mei , domini Caprosie , et Helisendis , uxoris sue , totam terram de Bella Penna , cum omnibus suis pertinenciis , tam in hospitibus quam in pratis et nemoribus et rebus aliis : nichil juris , nichil dominii michi vel heredibus meis in tota dicta terra et omnibus superius memoratis retinendo : promittens bona fide in omnibus supradictis ratam garantisiam contra omnes .


Notum facimus quod Odelina de Separa , mulier nobilis , Symon , clericus , et Rogerus , armiger , filii ejus , in nostra presencia constituti , asseruerunt quod nobilis mulier Aalidis de Gumbervilla et Theodoricus , ejus filius , vendiderunt ecclesie Beate Marie de Roscha quoddam modium bladi annui redditus quod habebant apud Logias in campiparte domini Gervasii de Separa , militis , filii predicte Odeline .


Hanc autem venditionem memorata Odelina , Symon , clericus , et Rogerus , armiger , filii ejus , ratam et gratam habuerunt , promittentes fide media quod in dicto modio bladi nichil in posterum reclamabunt .


Eadem autem Odelina quitavit penitus et expresse quicquid in dicto modio bladi habebat , vel habere poterat , ratione dotalicii seu quocunque alio modo .


Actum ad petitionem dicte Odeline et filiorum ejus , clerici et armigeri predictorum anno Domini Mº CCº tricesimo quarto , mense junio .


Petrus , Dei gratia Parisiensis episcopus , omnibus presentes litteras inspecturis salutem in Domino .


Notum facimus quod cum fratres de Roscha emissent a Galtero , charpentario , et M . ,


uxore sua , IIII or sextarios bladi in decima de Logiis , pro septem libris Parisiensis monete , et in emptione illa presbiter de Toussus assereret ecclesiam suam debere preponi , ac quod decima illa est in parrochia sua sita .


Tandem , bonis viris mediantibus , inter eos facta est compositio in hunc modum : quod presbiter de Toussus medietatem septem librarum persolvet , et medietatem illorum IIII or sextariorum habebit ; et alia medietas remanet fratribus de Roscha .


Preterea , cum presbiter de Toussus peteret a fratribus de Roscha decimas novalium tam presencium quam futurorum in decima de Logiis , coram W . ,


succentore Parisiensibus a domino Papa judicibus delegatis , tandem inter eos , coram ipsis judicibus intervenit compositio in hunc modum : quod dicti fratres debent annuatim exsolvere presbitero de Toussus tres minas hybernagii et tres minas avene in decima de Logiis ; quitaverunt eciam ipsi fratres prefato presbitero decimam quam habebant in duobus arpentis terre ipsius presbiteri , quorum alter situs est apud Faïel , alter autem apud Noam Herbodi .


Gregorius , episcopus , servus servorum Dei , dilectis filiis abbati et conventui monasterii Beate Marie de Roscha , ordinis Sancti Victoris Parisiensis , salutem et apostolicam benedictionem .


Quapropter , dilecti in Domino filii , vestris justis postulationibus grato concurrentes assensu , personas vestras et locum in quo divino estis obsequio mancipati cum omnibus bonis que impresenciarum rationabiliter possidet , aut in futurum justis modis , prestante Domino , poterit adipisci , sub beati Petri et nostra protectione suscipimus et presentis scripti patrocinio communimus ; districtius inhibentes ne quis de novalibus vestris , que propriis manibus aut sumptibus colitis , de quibus aliquis hactenus non percepit , sive de vestrorum animalium nutrimentis , a vobis decimas exigere vel extorquere presumat .


Si quis autem hoc attemptare presumpserit , indignationem omnipotentis Dei et beatorum Petri et Pauli , apostolorum ejus , se noverit incursurum .


Datum Lateran . ,


Petrus , Dei gratia Parisiensis episcopus , omnibus presentes litteras inspecturis , salutem in Domino .


Universitati vestre notum facimus quod domina Isabella de Levies in nostra presencia constituta , donavit in perpetuam elemosinam fratribus Beate Marie de Roscha quoddam stagnum prope nemus Sancti Dyonisii et duos arpennos terre et prati prope ortum suum , quos dominus Milo de Levies , filius predicte Isabelle eidem dederat ad faciendam suam voluntatem , salvo tamen capitali ipsius Milonis .


Ego Mathildis , domina Malliaci , notum facio omnibus presentes litteras inspecturis quod ego , intuitu caritatis , pro remedio anime mee et patris et matris mee ac bone memorie Bochardi de Malliaco , quondam mariti mei , in puram ac perpetuam elemosinam , super quintum meum de tringinta libris Carnotensibus quos michi debet de redditu nobilis vir comes Carnotensis pro excambio molendini de Turre quod spectabat ad hereditatem meam , dedi et assignavi centum solidos annui redditus abbatie de Roscha singulis annis post decessum meum percipiendos .


Omnibus presentes litteras inspecturis , Officialis curie Parisiensis , salutem in Domino .


Noverint universi nos date anno Domini Mº CCº quadragesimo septimo date die mercurii in crastino beati Mathei apostoli , litteras , ut dicebatur , nobilis viri defuncti Buchardi , domini quondam Malliaci inspexisse in hec verba : Noverint universi quod ego Buchardus , dominus Malliaci . . . ,


Transcriptum autem litterarum istarum fecimus sub sigillo curie Parisiensis in memoriam rei geste .


Ego Johannes de Nantolio , miles , dominus de Levies , notum facio universis presentes litteras inspecturis quod ego , post decessum meum , assensu et voluntate Margarete , uxoris mee , pro salute anime mee et eciam uxoris mee , dedi in puram elemosinam ecclesie Beate Marie de Roscha , super quinto meo , sexaginta solidos Parisienses in censu meo de Levies in festo sancti Remigii singulis annis percipiendos ; tali modo quod si heredes mei predictos sexaginta solidos jure hereditario vellent retrahere , jam dicte ecclesie sexaginta libras Parisienses persolvere tenerentur .


Preterea volo et concedo quod jam dicta ecclesia de cetero habeat et possideat pacifice quoddam stannum , situm in valle prope nemus Sancti Dyonisii , quod nemus situm est inter abbaciam de Roscha et Bellam Pennam , et duo arpenta tam terre quam prati prope ortum jam dicte ecclesie sita , que domina Isabella de Levies jam dicte ecclesie in puram et perpetuam elemosinam quondam contulit et concessit , salvo tamen obole censuali a jam dicta ecclesia michi et heredibus meis annuatim persolvendo .


Abbas vero et conventus jam dicte ecclesie de Roscha caritative in omnibus beneficiis que in eadem ecclesia fient de cetero me et uxorem meam , tam in vita quam in morte receperunt , et me specialiter in missa de Spiritu Sancto que in sepedicta ecclesia singulis ebdomadis celebratur habebant commendatam , post decessum vero meum in omnibus missis que cotidie , per Dei gratiam , in dicta ecclesia pro defunctis celebrabuntur , mei memoriam habere specialiter tenebuntur .


Ego Johannes de Nantolio , miles , dominus de Levies , assensu et voluntate Margarete , uxoris mee , volo et concedo quod ecclesia Beate Marie de Roscha libere et quiete teneat et possideat terram de Pommeret que de feodo meo movere dignoscitur , quam terram bone memorie Guido de Levies , quondam mareschallus Albigensis , dicte ecclesie in puram et perpetuam elemosinam condonavit .


Preterea volo et concedo quantum ad me attinet , quod supradicta ecclesia pacifice et quiete teneat et possideat duos sextarios bladi hybernagii quos Almaricus de Levevilla et Girardus , filius ejus , milites , in granchia sua apud Doinviller , sepedicte ecclesie in perpetuam elemosinam contulerunt .


Volo etiam et concedo quod stannum supradicte ecclesie cursum aque sue scilicet Essevouir liberum habeat et competentem .


Ego Johannes de Nantolio , miles , notum facio tam presentibus quam futuris , quod ego et Margareta , uxor mea , volumus et concedimus quod ecclesia Beate Marie de Roscha teneat et possideat pacifice et quiete in manumortua omnia , tam in terris quam pratis et nemoribus et vineis et aliis possessionibus , que bone memorie dominus Guido de Levies , quondam mareschallus Albigensis , dicte ecclesie in elemosinam contulit , et quicquid jure feodali , sive alio quocunque modo , in supradictis habebamus , vel habere poteramus , totaliter quitavimus ecclesie memorate ; nichil juris vel dominii , sive alicujus proprietatis nobis et heredibus nostris in omnibus supra memoratis retinentes .


Promittimus eciam bona fide quod contra predictam elemosinam , nec per nos nec per alios veniemus in futurum ; et , quantum ad nos pertinet , omnia supradicta secundum consuetudines Francie supradicte ecclesie garantizabimus .


In nomine sancte et individue Trinitatis : Ego Simon , miles de Levies , notum facio universis presentes litteras inspecturis quod Petronilla , uxor mea , de voluntate mea et assensu , dedit et concessit in perpetuam elemosinam ecclesie Beate Marie de Roscha decem et octo sextarios hybernagii et totidem avene in decima sua de Paucovillari , singulis annis percipiendos et infra festum Omnium Sanctorum persolvendos ; tali videlicet conditione quod si dicta decima ad tres dictos modios non posset sufficere , persolvendos de decima de Nant dicte ecclesie de Roscha perficerentur .


Ne autem ista donatio in irritum possit revocari , ego dictus Simon , dicte Petronille testamenti constitutus gaiarius , litteras meas in testimonium tradidi et sigilli mei munimine roboravi .


Omnibus Christi fidelibus presentes litteras inspecturis , Guido , miles , dominus Caprosie , salutem in Domino .


Noverit universitas vestra quod Herveus , frater meus , miles , de Caprosia , vendidit ecclesie Beate Marie de Roscha , pro quadrigentis libris Parisiensibus , totam terram de Bella Penna cum omnibus suis pertinenciis . . . ,


Hanc autem venditionem , de assensu et voluntate Helisendis , uxoris mee , volui et laudavi , et omnia superius expressa memorate ecclesie in perpetuum quittavi , et bona fide contra omnes rectam garantisiam promisi ; nichil juris , nichil dominii michi vel heredibus meis in supradiclis retinendo .


Notum sit universis presentes litteras inspecturis quod ego Ebrardus , miles de Leveville , ad petitionem defuncte Petronille , cognate mee , et ex assensu domini Symonis de Levies , ejusdem mariti , volui et , ut dominus , garantizare concessi ecclesie Beate Marie de Roscha , in perpetuam elemosinam , decem et octo sextarios hybernagii et totidem avene in decima de Poiviler que movet de feodo meo , pro dicta Petronilla singulis annis percipiendos et infra festum Omnium Sanctorum persolvendos : tali videlicet conditione quod si ad persolvendum dicti bladi numerum dicta decima non sufficeret , de decima de Nant , que similiter est de feodo meo , et jure hereditario ad defunctam pertinebat Petronillam , dicte ecclesie de Roscha predicti sextarii integre persolverentur .


Ego Symon de Levies , miles , notum facio presentes litteras inspecturis quod ego , bono sensu et recto intellectu , dico et contestor in anima mea quod Petronilla , prima uxor mea , apud civitatem Constances , in qua tunc commorabamur , in extrema sua voluntate , de assensu et voluntate mea , legavit ecclesie Beate Marie de Roscha decem et octo sextarios bladi et totidem avene , annuatim percipiendos in decima de Poiviller ; ita quod si decima de Poiviller non sufficeret ad predictorum bladi et avene solutionem , in decima de Nant , que erat de hereditate sua sicut et decima de Poiviller , defectus suppleretur .


In hoc autem legato et aliis legatis suis , dominum Milonem de Levies , militem , fratrem meum , qui nobiscum apud prefatam civitatem servicio regis Francorum commorabatur , et me constituit exequtores .


Omnibus presentes litteras inspecturis , frater Theobaldus , Vallium Sarnaii dictus abbas , salutem in Domino .


Noverit universitas vestra quod dominus Symon de Levies , miles , sane mentis et corporis sui , coram filiis nostris dilectis fide dignis , B . ,


cellerario nostro , et fratre Crispino thesaurario nostro , quos ad hoc audiendum ab ore suo specialiter ad ipsum direximus , dixit quod si necesse esset paratus esset jurare quod domina Petronilla , quondam uxor sua , donavit abbatie de Roscha tres modios bladi annuatim in decima sua de Poiviller ; quod si ibi non possent inveniri , deberent perfici in decima sua de Nant .


Universis presentes litteras inspecturis , Officialis curie Parisiensis , salutem in Domino .


Notum facimus quod , in nostra presencia constituti , Galterius de Poissiaco , miles , et Ysabellis , uxor ejus , asseruerunt quod defuncta Petronilla , uxor quondam Symonis de Levies , militis , quondam matris dicte Ysabellis , dederat et concesserat in perpetuam elemosinam ecclesie Beate Marie de Roscha tres modios bladi , medietatem hybernagii et medietatem avene , percipiendos annuatim infra festum Omnium Sanctorum , ab abbate et conventu ejusdem ecclesie super decima sua de Paucovillari .


Asseruerunt etiam quod voluerat et concesserat Petronilla predicta quod , si decima de Paucovillari ad solutionem dictorum trium modiorum bladi annuatim faciendam non sufficeret , quod deffectus caperetur in decima ipsius de Nant .


Asseruerunt etiam quod decimas antedictas eadem Petronilla obligaverat ad solvendum dictos tres modios bladi ecclesie de Roscha predicte annuatim , prout superius est expressum .


Asseruerunt etiam quod dicta Ysabellis in jus quod habebat antedictis eidem Petronille successerat tanquam heres .


Quam elemosinationem et concessionem iidem G .


et Ysa .


coram nobis voluerunt , laudaverunt pariter et concesserunt , et fide media promiserunt quod contra eandem per se vel alios non venturos ; onerantes et obligantes coram nobis et obligatos relinquentes , decimas antedictas de tribus modiis bladi dicte ecclesie annuatim reddendis , prout superius est expressum , ad usus et consuetudines Francorum contra omnes heredes suos et illos qui sunt sive erunt de parentela eorum , et ad hoc heredes suos obligatos relinquentes quantum ad premissa omnia et singula se juridictioni Parisiensis curie supponentes ; volentes et concedentes quod si deficerent in premissis , vel aliquo premissorum , quod nos in ipsos , ubicunque se transtulerint , excommunicationis sententiam proferamus .


Omnibus presentes litteras inspecturis , Officialis curie Parisiensis , salutem in Domino .


Notum facimus quod , in nostra presencia constituti , Galterus de Poissiaco , miles , et Ysabellis , ejus uxor , asseruerunt quod defuncta Petronilla , quondam uxor domini Symonis de Levies et mater dicte Ysabellis , dederat in elemosinam ecclesie Beate Marie de Roscha , tres modios bladi , medietatem hybernagii et medietatem avene , percipiendos in decima sua de Paucovillari ; volens quod si dicta decima non sufficeret ad solutionem dicti bladi annuatim infra festum Omnium Sanctorum , eidem ecclesie faciendam , quod defectus caperetur super decima ipsius Petronille de Nant .


Quam elemosinationem et donationem eidem Galterus et Ysabellis voluerunt coram nobis , quitantes eidem ecclesie quicquid juris in dictis tribus modiis habebant , vel habere poterant quoquomodo : pro qua quitacione recognoverunt coram nobis se de bonis ejusdem ecclesie triginta libras Turonenses recepisse in pecunia numerata , et dictos abbatem et conventum ejusdem ecclesie de Roscha remisisse eisdem Galtero et Ysabelli duodecim modios bladi in quibus eisdem abbati et conventui tenebantur , ut asseruerunt de arreragiis elemosinationis predicte .


Universis presentes litteras inspecturis , Galterus de Poissiaco , miles , salutem .


Noverit universitas vestra quod ego volo et concedo ut ecclesia Beate Marie de Roscha habeat et possideat et in manu mortua teneat decem solidos Carnotenses quos Ysabellis , quondam uxor mea , dicte ecclesie , pro remedio anime sue , contulit .


Quos decem solidos in censu de Cerevilla , qui de hereditate sua movebat in festo sancti Remigii dicta ecclesia debet percipere annuatim .


Universis presentes litteras inspecturis , Johannes de Levies , miles , salutem .


Noverit universitas vestra quod ego volo et concedo ut ecclesia Beate Marie de Roscha habeat et possideat et in manu mortua teneat decem solidos Carnotenses , quos defuncta Ysabellis , soror mea , quondam uxor Galterii de Poissiaco , militis , dicte ecclesie , pro remedio anime sue , contulit in censu de Cerevilla , qui de meo movet feodo in festo sancti Remigii singulis annis percipiendos .


Universis presentes litteras inspecturis , Ebrardus de Levesvilla , miles , salutem in Domino vero salutari .


Noverit universitas vestra quod Amalricus de Levesvilla , miles , de voluntate et assensu Aales , uxoris sue , dedit et concessit in perpetuam elemosinam ecclesie Beate Marie de Roscha unum sextarium hybernagii , infra octabas sancti Remigii singulis annis in sua granchia de Doinviller percipiendum .


Hanc igitur donationem ego Ebrardus , dicti Amalrici filius , de assensu et voluntate Katerine , uxoris mee , volui , laudavi et benigne concessi et sigilli mei munimine roboravi .


Omnibus presentibus pariter et futuris , ego Ebrardus de Levesvilla , miles , notum facio quod nobilis mulier Ysabella , mea soror , in mea presencia constituta , ecclesie Beate Marie de Roscha , pro anima sua et maritorum suorum Herberti videlicet et Galerani et ipsius Ysabelle anniversariis per tres dies celebrandis , in perpetuam elemosinam concessit et donavit quinque solidos annui census Carnotenses apud Cerevillam , in sua censiva quam de me tenet , infra octabas sancti Remigii ab eadem Ysabella quandiu vixerit , et post ejus decessum ab ipsius heredibus et successoribus annis singulis in perpetuum predicte ecclesie persolvendos .


Ego Petrus , miles de Braceolo , et Elisabeth , uxor mea , notum facimus universis presentem paginam inspecturis quod nos , pro remedio animarum nostrarum , parentum et amicorum nostrorum , totam decimam quam habebamus in terris in territorio Molierarum sitis , quas emimus a domino Reginaldo de Gif , Elisabeth , filia nostra et Galtero , fratre ejus , concedentibus , ecclesie Beate Marie de Roscha , in perpetuam dedimus elemosinam ; tali tenore quod fratres predicte ecclesie presbitero de Moleriis , et in domo ipsius , quinque solidos ad faciendum luminare unius lampadis in sollempnitate apostolorum Petri et Pauli annuatim persolvent , quos ad predictum luminare E .


domina Moleriarum in prefata decima prius assignaverat .


Odo , divina permissione ecclesie Beati Dyonisii minister indignus et ejusdem loci conventus , universis presentes litteras inspecturis , salutem in Domino .


Notum facimus quod venerabilibus viris et amicis karissimis abbati et conventui de Roscha sexaginta aripennos terre juxta Roscham , quos emerunt a domino Guidone de Caprosia et Herveo , fratre ejus , militibus , de quibus sexaginta aripennis dictus Guido nobis annuatim reddebat apud Bellum-Ramum quinque solidos capitalis census , tenendos concessimus imperpetuum et habendos ; ita quod exinde nobis singulis annis reddent in festo sancti Andree apostoli apud Bellum-Ramum , triginta solidos Parisienses censuales .


Eisdem quoque perpetuo tenendam concessimus quamdam peciam terre , sitam juxta stannum suum ad sex denarios censuales in festo sancti Andree apostoli in domo nostra apud Bellum-Ramum annuatim solvendos ; ita quod dictum stannum non poterunt extendere in terra Beati Dyonisii , vel augere sine permissione nostra atque licencia .


Quod si predictum censum triginta solidorum et sex denariorum ad predictum diem non solverint , ad usum patrie emendabunt ; et omnimoda justicia in predictis sexaginta arpennis et in parte stanni que erit in terra Beati Dyonisii salva nobis et decima ; nec poterunt facere masuras in dictis sexaginta arpentis et in parte stanni que erit in terra Beati Dyonisii ; et si fecerint masuras vel hospites in terra non movente a nobis , scilicet in Bellapenna quam emerunt a predictis domino Guidone et Herveo , fratre ejus , hospita terre illius qui sunt aut futuri sunt , vel ipsi , scilicet abbas et conventus de Roscha , nullum usuarium in nostris nemoribus poterunt reclamare .


Petrus Dei gratia Parisiensis episcopus , universis presentem paginam inspecturis salutem in vero salutari .


Notum facimus quod Petrus de Braceolo , miles , et Elisabeth , uxor ejus . . .


Nos siquidem fratres de Roscha de prefata decima investivimus .


Quod ut ratum permaneat et in posterum perseveret , ad petitionem sacerdotis de Moleriis et fratrum predictorum , sigilli nostri munimine fecimus confirmari .


Quoniam cito labitur quicquid humano favore solidatur , noverint omnes tam posteri quam moderni quod controversia erat inter fratres de Roscha et Richardum , presbiterum de Cogneriis , super quadam decima in novalibus nemoris Lande sita , quam tenuit Symon de Villatain , clericus , dum viveret ; que controversia , assensu utriusque partis , in hunc modum est sopita : quod pretaxati fratres medietatem illius decime tam presencium quam futurorum novalium Lande , quiete et pacifice in perpetuum possidebunt ; et presbiter Cogneriarum , quisquis erit , aliam medietatem simili modo , quiete et pacifice in perpetuum possidebit .


Et ut hec omnia predicta rata permaneant in perpetuum , ego Philippus , Pissiacensis archidiaconus , in cujus presentia hoc actum fuit , sub cirographo hoc duxi dignum subscribi , et ad petitionem utriusque partis , sigilli mei caractere feci confirmari .


Ego Philippus , archidiaconus Pissiacensis , universis presentem paginam inspecturis notum esse volo quod Symon de Villatein , ad conversionem veniens , ecclesie Beate Marie de Roscha quintam partem tenementi sui in perpetuam elemosinam contulit .


Quod tenementum Matheus , frater predicti Symonis , volens sibi retinere , pro eodem tenemento quinque sextarios avene in commutationem predicte ecclesie dedit annuatim solvendos , infra octavas Natalis Domini , de quinque arpennis terre sue juxta Coctanarias Novas .


Hanc autem commutationem voluit et concessit Adelina , uxor predicti Mathei , et quicquid in eadem commutatione per dotalicium reclamaverat quitavit .


Actum apud Baillol anno gracie Mº CCº VIIIº .


Noverint universi presentes litteras inspecturi quod nos Almaricus , comes Montisfortis et Leycestrie , approbamus et laudamus elemosinam dimidii modii bladi quam bone memorie Th .


de Nova Villa donavit domui de Roscha et assignavit apud Essarta-Regis : et assignationem illam ratam habemus et eam sigilli nostri munimine confirmamus .


Omnibus presentes litteras inspecturis , Girardus de Levevilla , miles , salutem in Domino .


Noveritis quod ego , pro salute anime mee parentum et amicorum meorum , dedi in puram et perpetuam elemosinam ecclesie Beate Marie de Roscha unum sextarium hybernagii singulis annis in granchia mea de Doinviller in festo sancti Remigii , percipiendum .


Insuper , laudo et concedo elemosinam quam bone memorie Almaricus , dominus de Levevilla , pater meus , fecit eidem ecclesie de quodam sextario hybernagii , similiter in granchia mea de Doinviller in festo beati Remigii annuatim percipiendo .


Guillermus divina permissione Parisiensis ecclesie minister indignus , omnibus presentes litteras inspecturis salutem in Domino .


Notum facimus quod , in nostra constituti presencia , nobilis mulier Aalicia de la Bolie , Theobaldus , Guillermus , armigeri , et Guiardus , clericus , fratres , liberi ejusdem Aalicie , recognoverunt quod dederant et concesserant Ysabelle , filie dicte Aalicie et sorori dictorum fratrum , pro pertione paterne et materne hereditatis , unum modium bladi , medietatem mistolii et medietatem avene , percipiendum annuatim in campiparte quam se dicebant habere apud Logias in campiparte domini Gervasii de Separa .


Ad hec dicta Ysabella recognovit coram nobis quod dictum bladum vendiderat ecclesie de Roscha , pro quadraginta quinque libris Parisiensibus , de quibus recognovit dicta Ysabellis sibi a dicta ecclesia fuisse plenarie satisfactum in pecunia numerata : promittens fide data quod contra istam venditionem per se vel per alium non veniet in futurum .


Insuper dicta Aalicia et dicti fratres dictam venditionem laudaverunt pariter et concesserunt , et fide data promiserunt quod contra dictam venditionem per se vel per alium non venient in futurum ; promittentes sub fidei prestite religione dictum bladum garantizare dicte ecclesie ad usus et consuetudines Francie contra omnes .


De recta vero garantisia ferenda prout dictum est , et quod alii liberi dicte Aalicie , cum ad etatem legitimam pervenerint , dictam venditionem laudabunt et fide data concedent , dominus Petrus de Claagni , miles , Adam de Ossigniis et Matheus de Marinas se fidejussores constituerunt sub pena decem librarum Parisiensium quilibet in solidum et per fidem .


Preterea , Gervasius de Separa , de cujus feodo dicta campipars primo , et Gervasius li Viautres , milites , de cujus feodo secundo dicta campipars movere dicitur , dictam venditionem laudaverunt et concesserunt , fide data quod dicta ecclesia dictum modium bladi in dicta campiparte percipiat annuatim et in manu mortua teneat libere et quiete ; constituentes se sub eadem fide garantizatores , tanquam domini , erga dictam ecclesiam ad usus et consuetudines Francie contra omnes .


Ego Symon de Chateron , miles , notum facio omnibus presentem cartam inspecturis quod vendidi ecclesie beate Marie de Roscha tria arpenta vinee que habebam apud Champlant , in feodo domini Mathei de Malliaco ; vendidi eciam unam hostisiam predicte ecclesie in eadem villa , que fuit Hugonis Guinemer , que debebat michi decem solidos annui redditus in festo sancti Remigii persolvendos : quod si forte dicta hostisia divisa fuerit , illi qui eam tenuerint dicte ecclesie prefatum redditum decem solidorum , unusquisque pro parte , sua persolvet .


Omnia supradicta et quicquid juris in eis habebam , vel habere poteram aliquo modo , vendidi predicte ecclesie de Roscha pro sexaginta libris Parisiensibus quas ad plenum ab eadem ecclesia recepi in pecunia numerata .


Hanc autem venditionem domina Ysabellis , mater mea , et Aalis , uxor mea , voluerunt et concesserunt , et fide data corporali in presencia presbiteri sui , firmiter promiserunt quod nunquam per se , vel per alios , nomine dotalicii vel alia occasione , in dicta venditione aliquid reclamarent .


Guillermus , permissione divina Parisiensis ecclesie minister indignus , omnibus presentes litteras inspecturis salutem in Domino .


Notum facimus quod in nostra presencia constitutus , dominus Guillermus de Yssiaco , miles , recognovit se vendidisse abbacie de Roscha duo arpenta prati siti apud Capellam juxta Caprosiam .


Dominus vero Bartholomeus de Vileoflein , miles , coram nobis recognovit se vendidisse prefate abbacie unum arpentum prati siti in eodem loco ; utraque autem venditio facta est dicte abbatie pro quinquaginta libris Parisiensibus .


Promiserunt insuper tam dicti Guillermus quam Bartholomeus quod ipsi garantizabunt dictas venditiones ab ipsis factas memorate abbatie secundum usus et consuetudines Francorum contra omnes , et quod contra predictas venditiones per se vel per alium non venient in futurum .


Sedilia vero , uxor predicti Guillermi , in presencia dilecti et fidelis nostri decani de Sarcleio , ad hoc a nobis specialiter destinati , istam venditionem a marito suo factam voluit et concessit , quitans quicquid in predicta venditione habebat , vel habere poterat ratione dotalicii , jure hereditario vel alio modo , spontanea , non coacta , fide in manu dicti decani prestita corporali , sicut ipse decanus nobis retulit viva voce .


Preterea , capellanus Capelle juxta Caprosiam , de quo tenebantur dicta tria arpenta prati nomine capellanie sue , istas venditiones voluit et concessit tenendas in manu mortua : ita quod dicta abbatia teneatur sibi solvere duodecim denarios , nomine capellanie sue annuatim quos antea percipiebat , ut dicitur , de eisdem pratis ; et ita quod dictus Guillermus debet assignare eidem capellano , nomine capellanie sue , quinque solidos annui redditus ad requisitionem decani de Sarcleio in episcopatu Parisiensi .


Universis presentes litteras inspecturis , G . ,


permissione divina ecclesie Parisiensis minister indignus , eternam in Domino salutem .


Notum facimus quod in nostra presencia constitutus , Guido Chevrel , miles , et Beatrix , ejus uxor , recognoverunt se vendidisse abbatie de Roscha , pro sexaginta libris Parisiensibus suis quitis , quatuor arpenta prati , siti ad Capellam juxta Caprosiam in censiva capellanie antedicte , ad quindecim denarios censuales , ut dicebant ; et promiserunt , fide in manu nostra prestita corporali , quod dictam venditionem abbati et conventui de Roscha garantizabunt contra omnes ad usus et consuetudines Francie , et quod de cetero contra dictam venditionem per se sive per alium non venient .


Memorata quoque Beatrix quitavit expresse coram nobis quicquid in dictis pratis habebat , vel habere poterat , jure hereditario , sive ratione dotalicii seu quocunque alio modo , spontanea , sub prestite fidei religione .


Preterea , Adam , capellanus dicte Capellanie juxta Caprosiam , de cujus capitali censu dicta prata movebant , de assensu et voluntate nostra voluit et concessit quod abbatia de Roscha dicta prata de cetero possideat in manu mortua , sine coactione distrahendi , salvis tamen sibi et successoribus suis in dicta capella quindecim denariis censualibus supradictis .


Item , dictus Guido Chevrel tenetur , et promisit sub fide prestita se assignaturum et liberaturum in manu mortua dicte Ade vel ejus successoribus , si interim ipsum mori contigerit , unum sextarium bladi mosturangii , ad valorem siliginis ad minus , in molendino suo de Capella , sive in molendino suo de Bequencort ; alioquin teneretur solvere dicto capellano decem libras Parisienses idem Guido , videlicet , nisi infra festum beati Remigii proximo venturum procuraret et faceret tantum erga dominos feodi quod dictus sextarius bladi in manu mortua possideretur .


Universis presentes litteras inspecturis , Officialis curie Parisiensis , in Domino salutem .


Notum facimus quod Petrus de Capella , miles , et Luciana , uxor ejus , in nostra presencia constituti recognoverunt se vendidisse abbati et conventui ecclesie de Roscha totalem decimam de Menildoin , sitam in parrochia de Caprosia , et totalem decimam quam habebat ibidem Guillermus , frater suus , de consensu ipsius Guillermi expresso , et quicquid juris habebant in eadem , tam in forragine quam in tractu , pro quatuor viginti et decem libris Parisiensibus , de quibus recognoverunt coram nobis sibi fuisse satisfactum : promittentes fide media quod contra venditionem istam per se vel per alium non venient in futurum , et quod dictam decimam prefatis abbati et conventui garantizabunt contra omnes .


Predicta autem Luciana quitavit quicquid in dicta decima habebat , vel habere poterat , ratione dotalicii vel alio modo , spontanea , non coacta , fide data .


Guillermus autem , frater prefati Petri , dictam venditionem voluit , laudavit et concessit coram nobis , fide data .


Preterea Symon de Mauveriis , miles , primus dominus feodi et de quo dicta decima movere dicitur , dictam venditionem voluit et concessit coram nobis , fide data ; volens nihilominus et concedens ut dicti abbas et conventus dictam decimam in perpetuum teneant et possideant in manu mortua , sine aliqua coactione vendendi aut alienandi , vel extra manum suam ponendi .


Similiter hoc idem voluit dominus Guido de Caprosia , miles , secundus dominus dicti feodi , prout in litteris ipsius vidimus contineri .


Et de pecunia reddenda , si esset aliquis defectus in decima ; item de garancia ferenda et de omnibus supradictis tenendis supradictus Symon de Mauveriis Philippus Chaumunt , Reginaldus Escorche Botun , milites , predictus Guillermus , frater dicti Petri , et Johannes de Soisei , se plegios constituerunt coram nobis , ad usus et consuetudines Francie , et quilibet in solidum et per fidem .


Insuper Helyssendis , uxor dicti Guidonis de Caprosia militis , et Mathildis , uxor dicti Symonis de Mauveriis , fide media , quitaverunt quicquid juris habebant in decima supradicta , prout in litteris , presbiteri de Caprosia ad nos directas et a nobis specialiter destinati vidimus contineri .


Noverint universi presentes litteras inspecturi , quod nos Almaricus , Dei providencia dux Narbone , comes Tholose , Bitterensis et Carcassone vicecomes , et dominus Montisfortis , dedimus et concessimus Deo et ecclesie Beate Marie de Roscha et fratribus ibidem commorantibus usuarium suum in plana foresta Aquiline , nostris tamen defensis exceptis , scilicet nemus vivum ad domos suas proprias edificandas , et mortuum ad comburendum , a nobis et heredibus nostris imperpetuum possidendum , libere , pacifice ac quiete .


Actum apud Altam Brueriam anno Domini Mº CCº XXº secundo , pridie idus augusti .


Universis presentes litteras inspecturis , ego Guido , miles , dominus Caprosie , salutem in Domino .


Notum facimus universis quod cum Petrus de Capella , miles , et Luciana , ejus uxor , vendidissent duos modios bladi annui redditus in decima sua de Menildon , sita in parrochia de Caprosia , et etiam quicquid habebat in totali decima ejusdem ville , et eciam in territorio ejusdem , et quicquid Guillermus , armiger , frater ejusdem Petri , in eisdem locis habebat ibi de decima , assensu G .


expresso interveniente , ecclesie Beate Marie de Roscha ordinis Sancti Victoris ; quam decimam tenebat in feodum a Symone de Malveriis , milite , primo loco , et idem S .


Nos , ad preces dicti Petri , militis , dictam venditionem volumus et concedimus et rectam habemus ; volentes et concedentes quod eandem decimam teneat ecclesia predicta de cetero in manu mortua sine aliqua coactione vendendi , seu ponendi extra manum suam .


Universis presentes litteras inspecturis , Guido de Caprosia , miles , salutem in Domino .


Noverit universitas vestra quod Reginaldus de Mauvères , armiger , in nostra presencia constitutus , de cujus feodo decima de Talon movere dignoscitur , donationem dicte decime , quam fecit Petrus de Capella , miles , ecclesie Beate Marie de Roscha , voluit et concessit dicte ecclesie perpetuo possidendam ; et ego , dominus feodi , dictam donationem similiter volui , et per appositionem sigilli mei confirmavi .


Ego Guido de Caprosia , miles , notum facio universis quod ego debeo domine Ysabelli de Toussus quinque solidos Parisienses annui census , percipiendos annuatim , in crastino festi Omnium Sanctorum , in meo magno censu de Caprosia , ab ipsa Ysabelle et heredibus suis in perpetuum : ita videlicet quod si dicti quinque solidi Parisienses annui census non persolverentur annuatim termino supradicto , pro qualibet septimana qua deficerem in solutionem post dictum terminum , duodecim denarios Parisienses , nomine pene , solverem Ysabelle memorate et heredibus suis .


Ego Guido de Caprosia , miles , notum facio universis presentes litteras inspecturis , quod cum ego tenerer defuncte Ysabelle de Toussus reddere quinque solidos censuales , percipiendos annuatim in crastino Omnium Sanctorum in meo magno censu de Caprosia a dicta domina in perpetuum ; ipsa domina , de voluntate et consensu suorum heredum , predictos quinque solidos censuales ecclesie Beate Marie de Roscha in puram et perpetuam elemosinam contulit et concessit percipiendos a dicta ecclesia in eodem censu , de me et heredibus meis , eodem modo quo percipiebat dicta domina dum viveret .


Thomas , Pyssiacensis archidiaconus , universis presentes litteras inspecturis salutem in vero salutari .


Noverit universitas vestra quod constitutus coram nobis Robertus Boutelle , de Marc , recognovit se vendidisse ecclesie Beate Marie de Roscha quinque quarteria vinee sita apud Ulmum , assensu et voluntate Philippe , uxoris sue , scilicet pro tredecim libris Parisiensibus , pro triginta denariis censualibus Drochoni , militi de Hargevilla , et Ysabelli , uxori sue , et heredibus suis in festo sancti Martini hyemalis annuatim apud Ulmum persolvendis .


Dicta siquidem Philippa quicquid in dicta vinea , jure dotalicii vel alio modo , habebat vel habere poterat , in manu nostra quitavit , fide prestita corporali quod contra dictam venditionem per se vel per alium venire de cetero nullatenus attemptabit .


Dicti vero Drocho , miles , et Ysabel , uxor ejus , coram nobis constituti , voluerunt et concesserunt , fide media , quod dicta ecclesia de Roscha predictam vineam libere et quiete in perpetuum possideat per jam dictos triginta denarios sibi et heredibus suis annuatim apud Ulmum in festo sancti Martini hyemalis , sicut supra dictum est persolvendos , retenta sibi et heredibus suis omni justitia que ad censivam dignoscitur pertinere .


Et insuper , Hugo de Ulmo , miles , de cujus feodo movet predicta vinea , voluit et concessit quod supradicta ecclesia de Roscha predictam vineam in perpetuum possideat sicuti in superioribus continetur .


Universis Christi fidelibus ad quos presentes littere pervenerint , Thomas , Pissiacensis archidiaconus , salutem in Domino .


Noverit universitas vestra quod , constitutus coram nobis , Guillermus de Spedona recognovit se vendidisse ecclesie Beate Marie de Roscha unum arpentum vinee , situm in territorio de Vineolis , assensu et voluntate Eremburgis , uxoris sue , scilicet pro duodecim libris Parisiensibus , ad viginti et septem denarios censuales Roberto , militi de Vineolis , et Petronille , uxori sue , et heredibus suis in festo sancti Martini hyemalis annuatim apud Vineolas persolvendos .


Dicta vero Eremburgis quicquid in dicta vinea , jure hereditario , vel jure dotalitii , vel alio modo habebat , vel habere poterat in manu nostra quitavit , fide prestita corporali quod contra dictam venditionem per se vel per alium venire de cetero nullatenus attemptabit .


Dicti siquidem Robertus , miles , et Petronilla , uxor ejus , coram nobis constituti , voluerunt et concesserunt , fide media , quod dicta ecclesia de Roscha predictam vineam libere et quiete in perpetuum possideat per jam dictos XX septem denarios sibi et heredibus suis annuatim apud Vineolas in festo sancti Martini hyemalis , sicut supradictum est persolvendos .


Dicti autem Robertus , miles , et Petronilla , uxor ejus , retinent sibi et heredibus suis decimam de jam dicta vinea , de unoquoque modio vini unum sextarium , et roagium si forte in vinea vinum venderetur ; et pressoragium , si forte in territorio pressorium edificaretur ; et omnimodam justiciam que ad censivam dignoscitur pertinere .


Et insuper , sepedictus Robertus , miles de Vineolis , et Petronilla , uxor ejus , dictam venditionem contra omnes garantizabunt et garantizare fiduciaverunt .


Ego Guido de Levies , miles , notum fieri volo universis quod ego , per Dei gratiam , in bono statu corporis manens et bonum et rectum sensum habens , pro salute anime mee et amicorum meorum , in puram elemosinam dedi , de mobilibus meis a me acquisitis , quatuor millia librarum Parisiensium ad faciendam abbatiam de Roscha et congregandum ibi conventum ; et tradidi dictam pecuniam viris veneralibus et amicis meis abbati Vallium Sarnaii et domino Almarico , comiti Montisfortis , et Alexandro de Bordis , consanguineo meo , expendendam per manus et consilium ipsorum in edificatione dicte abbatie , in provisione conventus et in emendis redditibus seu possessionibus ad opus et utilitatem et incrementum dicte abbatie et dicti conventus .


Omnibus presentes litteras inspectaris , Officialis curie Parisiensis , salutem in Domino .


Notum facimus quod , in nostra presentia constitutus , Johannes Broschart , miles , asseruit coram nobis quod defunctus Nicholaus , miles , quondam avunculus ipsius Johannis , dedit olim et concessit in puram et perpetuam elemosinam abbati et conventui de Roscha duos sextarios bladi percipiendos singulis annis in molendino de Rooduna .


Quam donationem , sive elemosinationem , voluit et concessit idem Johannes , miles , coram nobis constitutus , et quod dicta ecclesia teneat in manu mortua sine coactione vendendi , sive alienandi dicta duo sextaria bladi , et eadem percipiat in molendino memorato singulis annis , prout superius est expressum : promittens quod contra donationem , sive elemosinationem hujusmodi , per se vel per alium , non veniet in futurum .


Universis presentes litteras inspecturis , Johannes de Nantolio , miles , salutem .


Noverit universitas vestra quod ego de assensu et voluntate Margarete , uxoris mee , volui et concessi ut ecclesia Beate Marie de Roscha habeat et possideat et in manu mortua teneat pacifice et quiete unum modium bladi quod de feodo meo movere dignoscitur , in molendino de Hautun annuatim percipiendum ; quem modium bladi frater Johannes de Ructoria , ejusdem ecclesie canonicus , assensu fratrum suorum , videlicet Milonis , militis , et Gilonis , clerici , et Philippi et Symonis , armigerorum , predicte ecclesie , pro salute anime sue et parentum suorum , in dicto molendino singulis annis percipiendum in perpetuam elemosinam contulit et donavit .


Promisi eciam quod bona fide predictam elemosinam contra omnes , ad usus et consuetudines Francie garantizabo .


Margareta vero , uxor mea , quicquid juris ratione dotalicii , vel aliquo alio modo , in supradicto modio bladi habebat , vel habere poterat , spontanea et non coacta quitavit .


Promisit eciam dicta Margareta per suam fidem quod contra supradictam elemosinam et donationem per se , vel per alium , de cetero non veniet .


Ego vero , ad peticionem dicti fratris Johannis et supradictorum fratrum suorum , ad confirmationem predicte donationis et elemosine , presentes litteras sigilli mei munimine roboravi .


Ego Johannes de Nantolio , miles , notum facio universis presentes litteras inspecturis , quod ego , Margareta uxore mea , consentiente , volo et concedo expresse quod monasterium de Roscha , ordinis Sancti Victoris Parisiensis , dyocesis Parisiensis , habeat , teneat et possideat in perpetuum in manu mortua quatuor arpenta et dimidium tam terre quam friche et eciam alneti , sita subter stannum monasterii supradicti , contiguum terre de Pommeret , in censiva mea , honerata in novem solidis censualibus tantummodo , qui solvuntur michi et meis heredibus annuatim in festo beati Remigii ; que emerunt abbas et conventus predicti monasterii a Roberto de Granchia et ejus nepotibus ita tamen quod nisi in festo sancti Remigii michi et heredibus meis census predictus annis singulis persolvatur , quod ad predictam terram ego vel heredes possumus assignare libere pro defectu ; et tali pacto adjecto quod aliquis predicto piscare nequeat in ruissello per terram predictam decurrente , nisi de mea voluntate et assensu et heredum meorum , nec eisdem in aqueductu qui gallice dicitur Essivouer ; neque de coram bunda haiam seu sepem facere , seu filum ponere licebit .


Almaricus , comes Montisfortis Francie constabularius , notum facimus quod nos , assensu et voluntate Beatricis , uxoris nostre , pro animabus antecessorum et successorum nostrorum , dedimus et concessimus , in puram et perpetuam elemosinam , abbati et conventui de Roscha , ordinis Sancti Victoris Parisiensis , centum et sexaginta arpenta tam terre arabilis quam pratorum in loco qui vocatur Marescheria , ibi in perpetuum pacifice possidendum : concessimus eciam eisdem in plana et communi foresta nostra nemus vivum ad edificandum et nemus mortuum ad ardendum extra defensa ; et animalium suorum pascua in dicta communi et plana foresta extra defensa .


Ipsi autem , in ecclesia de Roscha , genitoris et genetricis nostre , nostri et uxoris nostre , et Guidonis , Bigorensis comitis , fratris nostri , imperpetuum anniversaria facere tenebuntur .


Omnibus presentes litteras inspecturis , ego Milo , dominus de Stanno , armiger , notum facio quod ego intuitu caritatis et pro salute anime mee , Agnetis de Voisins , uxoris mee , et parentum meorum , de voluntate ejusdem uxoris , volo et concedo abbati et conventui ecclesie Beate Marie de Roscha , ut ipsi , nomine ecclesie seu predicte , sex arpenta vinee sita in censiva mea apud Stannum , que arpenta iidem fratres , nomine dicte ecclesie , quinque annis retroactis continue , de permissione et voluntate mea et predicte uxoris mee , pacifice possederunt , teneant et habeant in manu mortua perpetuo , pro sex solidis et quatuor denariis et obolo Parisiensi michi et heredibus meis annuatim ab eisdem fratribus , vel eorum mandato in festo beati Dyonisii persolvendis , et ad petitionem dictorum fratrum , vel eorum mandatum in eodem festo a me et meis heredibus , sine contradictione aliqua , recipiendis .


Promitto insuper bona fide me ad garantizandum predicta , modo predicto , ad usus et consuetudines Francie , dictis abbati et conventui , nomine ecclesie supradicte , et quod per me seu per alium de cetero contra predicta , seu eorum aliquod , modo aliquo , non veniam in futurum .


curie Parisiensis archidiaconi , salutem in Domino .


Notum facimus quod , in nostra presencia constitutus , Milo de Nealfa , miles , asseruit quod habebat et possidebat dimidium arpennum vinee site apud Stannum , in territorio quod vocatur Mota , movens de hereditate et censiva ipsius , ut dicebat : quod dimidium arpentum vinee recognovit se dedisse et concessisse in escambium perpetuum religiosis viris abbati et conventui de Roscha , ordinis Sancti Victoris , pro duabus peciis vinearum sitarum , ut dicitur , ad Crotam de Marliaco , in censiva , ut dicitur , heredum de Valle Orselli , que fuerunt , ut dicitur , quondam nobilis mulieris Ysabellis de Ructoria .


Quas duas pecias vinearum predicta nobilis contulit in elemosinam , ut dicitur , abbati et conventui memoratis ; quas eciam pecias vinearum abbas predictus , in nostra presencia constitutus , monasterii sui utilitate pensata , recognovit se dedisse et concessisse nomine permutationis predicto Miloni et ejus heredibus in perpetuum , pro dimidio arpento vinee supradicto .


Promittentes predicti Milo et abbas videlicet dictus abbas , in verbo sacerdotis , pro se et monasterio suo ; et dictus Milo , fide in manu nostra prestita corporali , quod contra permutationem hujusmodi per se vel per alium in futurum non venient ullo jure , et quod res predictas permutatas sibi ad invicem garantizabunt et liberabunt ; videlicet dictus Milo in manu mortua , sine coactione vendendi , distrahendi seu extra manum suam ponendi ; et predictus abbas , ad usus et consuetudines Francie contra omnes .


Predictus vero abbas , coram nobis confidens predictum dimidium arpentum vinee esse in sex denariis capitalis census oneratum , promisit , suo et sui monasterii nomine , se redditurum predictos sex denarios censuales predicto Miloni et ejus heredibus in festo sancti Dyonisii singulis annis in futurum .


Universis presentes litteras inspecturis , Officialis P . ,


Notum facimus quod in nostra presencia constitutus , Ansellus , dictus de Nisuta , armiger , asseruit quod habebat quamdam masuram et possidebat , sitam apud Stannum , cum proprisio et appendiciis ejusdem masure et arpentum et dimidium quarterium vinee site in uno tenenti , contigue , ut dicitur , vinee ecclesie de Stanno , movencia , ut asserit , de hereditate sua , in duobus solidis capitalis census onerata Miloni , fratri ejusdem Anselli , militi , ut dicitur in festo beati Dyonisii annis singulis persolvendos .


Que masuram cum proprisio et ejus appendiciis , et arpentum et dimidium quarterium vinee , ut dictum est onerata , recognovit idem Ansellus se vendidisse et imperpetuum quitavisse abbati et conventui de Roscha tenenda et possidenda in manu mortua ab eisdem , pro sexdecim libris Parisiensibus sibi jam solutis in pecunia numerata , sicut idem venditor confessus est coram nobis ; promittens fide in manu nostra prestita corporali , quod contra venditionem et quittationem hujus per se vel per alium in futurum non veniet ullo jure : immo eandem venditionem eisdem abbati et conventui in manu mortua garantizabit et liberabit ad usus et consuetudines Francie , quocienscunque opus fuerit contra omnes .


Prefatus autem Milo , frater dicti venditoris , de cujus feodo et censiva res predicte movent , in nostra presencia constitutus predictam venditionem in manu mortua factam , ut dictum est , voluit , laudavit pariter et concessit , et de veniendo contra fidem in manu nostra prestitit corporalem , et ad garantizandum sub fide prestita se astrinxit .


Universis presentes litteras inspecturis , Officialis curie Parisiensis , salutem in Domino .


Notum facimus quod in nostra presencia constitute , domicella Aalipdis de Briis , vidua , et domina Johanna , filia ejus , vidua , voluerunt et concesserunt expresse coram nobis spontanee , non coacte , ut asserunt , quod monasterium de Roscha , Parisiensis dyocesis , ordinis Sancti Victoris Parisiensis , habeat , teneat et possideat perpetuo in manu mortua quatuor arpenta terrarum arabilium et dimidium arpentum de friche et d'aunai , sita , ut dicitur , versus Roscham , subtus stannum de Roscha , contigua terre de Pommeret , ut dicitur , in censiva domini Johannis de Nantolio , militis ; quas terras idem miles tenebat in feodum a predictis Aalipdi et Johanna , ut dicebatur ; et quas terras abbas et conventus predicti monasterii emisse dicuntur a Roberto de Granchia et ejus nepotibus : ita tamen quod predictum monasterium solvat predicto militi novem solidos Parisienses ratione capitalis census , annis singulis , et heredibus militis supradicti .


Notum facimus quod coram nobis constitute , domicella Aalipdis et domina Johanna de Palaciolo , ejus filia , vidue , voluerunt et concesserunt expresse coram nobis , spontanee , non coacte , ut asserunt , quod monasterium de Roscha , ordinis Sancti Victoris Parisiensis , dyocesis Parisiensis , habeat , teneat et possideat perpetuo in manu mortua dimidium arpentum prati , siti , ut dicitur , apud Roscham , contigui orto predicti monasterii ex una parte , et prato ejusdem monasterii de Roscha ex altera , versus Levies , ut dicitur , in censiva domini Johannis de Nantolio , militis , et in feodum dictarum mulierum , ut dicebant .


Universis presentes litteras inspecturis , Robertus Basin de Voisins , miles , salutem in Domino .


Notum facimus quod nos venditionem quam fecerunt dominus Galterus de Tiverval , miles , et Ysabellis , uxor ejus , abbati et conventui Beate Marie de Roscha , pro LXª decem libris Parisiensibus , de quadam pecia vinee que vocatur La Croière , sita apud Malliacum , que movet de nobis ad censum sex denarios in festo sancti Remigii apud Marolium singulis annis reddendorum , ad preces et instanciam dicti Galteri et uxoris sue , et eciam intuitu pietatis , voluimus , laudavimus , et in perpetuum dicte abbacie concessimus pacifice possidendam , salvis tamen nobis et heredibus nostris sex denariis censualibus annuatim apud Marolium persolvendis in festo memorato .


De hac insuper venditione tenenda et garantizanda , quantum ad nos et heredes nostros ad usus et consuetudines Francie plegii sumus pro predictis Galtero et uxore sua atque garantizatores .


Omnibus presentes litteras inspecturis , Officialis H . ,


ecclesie Parisiensis archidiaconi , salutem in Domino .


Notum facimus quod in nostra presentia constituti , dominus Galterus de Tiverval et domina Ysabellis , uxor ejus , recognoverunt se vendidisse ecclesie Beate Marie de Roscha in perpetuum , pro sexaginta et decem libris Parisiensibus , unam peciam vinee site apud Marliacum que vocatur La Croière , in censiva domini Roberti de Vicinis , militis , ad sex denarios , ut asserunt tantummodo censuales ; promittentes fide media quod contra venditionem istam per se vel per alium non venient in futurum , et quod eandem vineam dicte ecclesie garantizabunt in perpetuum contra omnes .


Dictus vero Robertus , miles , primus dominus feodi , ut dicitur , istam venditionem voluit et concessit , promittens fide media quod contra eandem per se vel per alium nichil in posterum attemptabit : si vero ista venditio retraheretur , ipsi venditores dicte ecclesie sex libras Parisienses , nomine pene , solvere tenerentur , et hoc fide media promiserunt .


Dicta autem Ysabellis specialiter et expresse quitavit coram nobis eidem ecclesie quicquid juris in dicta vinea habebat et habere poterat ratione dotalicii , vel alio modo , spontanea , non coacta , fide prestita corporali .


Domina vero Margarita , vidua relicta defuncti Petri de Vicinis , militis , quitavit eidem ecclesie in perpetuum , coram dilecto nostro Guidone , decano de Guidonis curia , quicquid juris in dicta vinea ratione dotalicii vel alio modo habebat , vel poterat reclamare , spontanea voluntate , fide prestita in manu dicti decani , sicut idem decanus nobis retulit viva voce .


Omnibus presentes litteras inspecturis , Officialis curie Parisiensis , salutem in Domino .


Notum facimus quod Philippus de Limous , miles , et Johanna , uxor ejus , in nostra presencia constituti , asseruerunt quod ipsi habebant quamdam decimam apud Voisins le Cuit et circiter eandem villam , que movebat de hereditate ipsius Philippi et movebat de feodo mareschalli de Levies et Albigensis .


Hanc autem decimam totalem et quicquid juris habebant in eadem , vel habere poterant , tam ex ipsa decima quam ratione ipsius decime , exceptis quinque minis bladi quas presbiteri de Sarcleio et de Palaciolo ibidem percipiunt annuatim , recognoverunt se vendidisse ecclesie Beate Marie de Roscha pro quaterviginti libris et centum solidis Parisiensibus ; de qua pecunia recognoverunt sibi fuisse integraliter a dicta ecclesia plenarie satisfactum in pecunia numerata : promittentes fide mea quod contra dictam venditionem cum nichil juris in dicta decima vel juris quod eis poterat competere ex ea retinuerint per se vel per alium non venient in futurum , et quod dictam decimam necnon et omnia predicta eidem ecclesie ad usus et consuetudines Francie garantizabunt in perpetuum contra omnes .


Preterea , dicta Johanna quitavit quicquid juris habebat , vel habere poterat ratione dotalicii seu quocumque alio modo , spontanea , non coacta .


Hanc vero venditionem vir venerabilis H . ,


ecclesie Parisiensis archidiaconus , de cujus refeodo dicta decima movere dicitur , sicuti ipse asseruit , predictam venditionem voluit , laudavit pariter et concessit .


Ad hec Petrus de Limous et Philippus , fratres predicti Philippi , milites , eamdem venditionem voluerunt et concesserunt coram nobis ; promittentes fide data quod in dicta decima nichil in posterum reclamabunt .


Supradicti autem Philippus et Johanna , uxor ejus , sub prestite fidei religione , promiserunt se reddere quadraginta libras Parisienses nomine pene , si contingeret quod dicta venditio eviceretur vel retraheretur in toto vel in parte , necnon et si deficerint in recta garantisia ferenda post quam essent a dicta ecclesia super hoc requisiti .


Et de predictis quadraginta libris reddendis nomine jamdicte pene promissis , Petrus et Philippus , fratres memorati Philippi plegios se constituerunt coram nobis , uterque in solidum et per fidem .


Omnibus presentes litteras inspecturis , ego Matildis , domina Malliaci , salutem in Domino .


Notum vobis facimus quod nos concessimus , voluimus et laudavimus venditionem decime de Vicinis le Cuit , quam venditionem fecit dominus Philippus de Limous , miles , et domina Johanna , ejus uxor , cum viris religiosis abbate et conventu Beate Marie de Roscha .


Universis presentes litteras inspecturis , Matheus de Malliaco , miles , salutem .


Noverit universitas vestra quod ego venditionem decime de Vicinis le Cuit , quam defunctus Philippus de Limous , miles , et Johanna , uxor ejus , fecerunt ecclesie Beate Marie de Roscha , volui , laudavi et concessi , et quicquid in predicta decima , jure feodali vel alio modo habebam , vel habere poteram , predicte ecclesie in perpetuum quitavi .


Johannes , comes Montisfortis , notum facimus quod nos inspeximus litteras bone memorie domini Almarici , karissimi patris nostri , in hec verba : Almaricus , comes . . . ,


Noverint universi presentes litteras inspecturi , quod ego Matheus de Malliaco , pro salute anime mee , patris , matris , fratrum et progenitorum et amicorum meorum , donavi in puram et perpetuam elemosinam ecclesie de Roscha quinque solidos Parisienses percipiendos super quintum meum in redditu meo de Melleto , singulis annis prima die marcii , ad faciendam pittanciam conventui in anniversario meo .


Noverint universi presentes litteras inspecturi , quod ego Buchardus , dominus Malliaci , volui , laudavi et concessi elemosinam quam Matheus , frater meus , fecit ecclesie de Roscha , videlicet quinque solidos Parisienses . . . ,


Ego Matheus de Marliaco , miles , notum facio omnibus presentes litteras inspecturis quod ego vidi litteras domini Simonis de Chateron , militis , super venditione trium arpentorum vinee et unius hostisie apud Champlant in feodo meo sitorum ; quam venditionem dictus miles fecit ecclesie Beate Marie de Roscha pro sexaginta libris Parisiensibus .


Noverint universi quod ego Buchardus , dominus Malliaci , dedi in perpetuam elemosinam , pro salute anime mee , patris , matris , uxoris , fratrum et filiorum meorum , canonicis de Roscha , viginti solidos Carnotenses percipiendos singulis annis in festo sancti Johannis Baptiste , in redditu meo de Carnoto , per manum Stephani Floerii et heredum ipsius , qui fide prestita corporali tenentur reddere predictos viginti solidos termino prescripto , sine difficultate et dilatione .


Ego Petrus , dominus Malliaci , notum facio presentes litteras inspecturis quod ego volo et concedo quod abbacia de Roscha teneat et possideat in perpetuum dimidium arpentum vinee , que fuit Galteri Boidrot , ad talem censivam qualem debet .


Que vinea sita est in territorio Crearie .


Noverint universi presentes pariter et futuri quod ego Petrus de Capella , miles , pro remedio anime mee , antecessorum et successorum meorum , dedi in puram et perpetuam elemosinam ecclesie Beate Marie de Roscha decimam meam de Talon et quicquid in dicta decima habebam , vel quocunque modo habere poteram , dicte ecclesie perpetuo possidendam .


Universis presentes litteras inspecturis , dominus Milo de Ructoria , miles , et fratres ejus , videlicet Egidius , clericus , et Symon , armiger , salutem in Domino .


Noverit universitas vestra quod nos volumus et concedimus donationem quam fecit Ysabellis , nobilis quondam domina de Ructoria , precordialis mater nostra , ecclesie Beate Marie de Roscha , scilicet de quodam arpento vinee , sito in territorio de la Crote prope Marliacum castrum ; promittentes bona fide quod contra dictam donationem per nos nec per alios non ibimus , nec dictam ecclesiam in aliquo molestabimus ratione donationis antedicte .


Omnibus presentes litteras inspecturis , Officialis curie Parisiensis , salutem in Domino .


Notum facimus quod in nostra presencia constituti , Petrus de Claagniaco , miles , Bouchardus , Johannes , Giletus , fratres ; Solitia , soror eorum , liberi dicti Petri , et Nicholaus de Mortuo Mari , maritus dicte S . ,


recognoverunt se vendidisse abbati et conventui de Roscha , ordinis Sancti Victoris , in perpetuum in manu mortua , pro sexaginta libris Parisiensibus jam solutis eisdem venditoribus in pecunia numerata , prout confessi sunt coram nobis , quamdam peciam vinee quam dicebant se habere apud Yssiacum , que vinea vocatur vinea de Girardo , quitam et liberam ab omni onere censuali , consuetudine vel coustuma , preterquam de sex denariis capitalis census annuatim ad festum sancti Remigii domino Johanni Le Veautre , militi , et ejus heredibus apud Giriacum persolvendis : nichil juris , juridictionis seu dominii in eadem vinea , seu pressura vel pressoragio ejusdem sibi seu eorum heredibus in posterum retinentes : promittentes fide media quod contra venditionem predictam per se vel per alios non venient in futurum ratione dotalicii , jure hereditario vel alio quoquomodo , et quod eamdem venditionem eisdem abbati et conventui in manu mortua garantizabunt perpetuo ad usus et consuetudines Francie contra omnes .


Dominus vero Johannes Le Veautre , de cujus feodo dicta vinea primo loco movere dicitur , et dominus Petrus de Monsterolio miles , secundus dominus feodi , ut dicebat , dictam venditionem voluerunt , laudaverunt pariter et concesserunt et de non veniendo contra fidem in manu nostra corporaliter prestiterunt , et insuper , se garantizatores coram nobis se constituerunt , videlicet , dominus Johannes contra omnes illos qui ratione primi domini , et dominus Petrus contra omnes illos qui ratione secundi in dicta vinea aliquod in posterum reclamarent .


Preterea , dicti Petrus et Johannes Le Veautre , Johannes de Villa d'Avray , Robertus de Claagniaco et Johannes de Pissecot , milites , de recta garancia ferenda ad usus et consuetudines Francie se contulerunt plegios coram nobis , fide prestita corporali .


Insuper , Beatrix , uxor domini Petri de Monsterolio , et Ysabellis , uxor Johannis Atricart , militis , coram dilectis nostris de Byevra et de Monsterolio presbiteris , ad hoc a nobis specialiter destinatis ; dictam venditionem voluerunt , laudaverunt et concesserunt , et de non veniendo contra fidem in manu eorum corporaliter prestiterunt , et sub fide prestita promiserunt quod in predictis rebus venditis jure aliquo nichil in posterum reclamabunt .


Universis presentes litteras inspecturis , frater Gaufridus , Beate Marie Vallium Sarnaii dictus abbas , eternam in Domino salutem .


Noverit universitas vestra quod Egidius de Ructoria , clericus , in nostra presencia constitutus , in puram et perpetuam elemosinam contulit et concessit ecclesie Beate Marie de Roscha , Parisiensis dyocesis , sua prata sita juxta Yvetam , movencia de censiva prioris ejusdem ville , et ex patris dicti clerici successione proveniencia : promittens , coram nobis fide media , quod contra dictam donationem per se vel per alium non veniet in futurum .


Universis presentes litteras inspecturis , Officialis curie Carnotensis , salutem in Domino .


Noverint universi quod Egidius de Ructoria , clericus , in nostra presencia constitutus , in puram et perpetuam elemosinam contulit et concessit ecclesie Beate Marie de Roscha , Parisiensis dyocesis , duo sextaria bladi annui redditus percipienda in crastino sancti Remigii a viris religiosis dicte ecclesie super gaignagio suo in granchia de Ructoria , que est prenominati clerici , ut dicebat , proveniente eidem clerico ex successione patris sui ; volens se et heredes suos qui dictum gaignagium et granchiam tenebunt , ecclesie predicte teneri reddere redditum supradictum .


In cujus rei testimonium , presentes litteras sigilli curie Carnotensis duximus confirmandas .


In nomine Domini nostri Jhesu Christi , amen .


Ego Reginaldus , Carnotensis episcopus , notum facio omnibus , tam presentibus quam futuris , quod dominus Symon de Honeinvilla , cum assensu Alaude , uxoris sue , et Mathei , fratris sui , ecclesie Beate Marie de Roscha , ad victum unius sacerdotis quem ibi assignavit , pro salute anime sue , patris et matris sue et antecessorum suorum , et pro remedio animarum antecessorum uxoris sue , dedit et concessit in perpetuam elemosinam decem et octo sextarios frumenti ad mensuram Honeinville , et duos modios avene rasos ad mensuram Carnotensem , in granchia sua Honeinville infra octavam sancti Remigii annuatim recipiendos .


Hujus elemosine donationem concessit dominus Symon de Cotanariis et domina Petronilla , uxor sua , de cujus feodo est .


Omnibus presentes litteras inspecturis , Officialis P . ,


ecclesie Parisiensis archidiaconi , salutem in Domino .


Notum facimus quod , in nostra presencia constitutus , Egidius dictus de la Ruthoere , clericus , asseruit quod ipse habebat et possidebat tria arpenta prati , sita prope fontem d' Ivète , in censiva prioris d' Ivete , movencia de hereditate ipsius clerici , ut dicebat , quorum trium arpentorum prati recognovit idem clericus se dedisse et concessisse in puram et perpetuam elemosinam quintam partem ecclesie Beate Marie de Roscha .


Item recognovit dictus clericus coram nobis se vendidisse et in perpetuum quitavisse predicte ecclesie Beate Marie de Roscha quatuor partes dictorum trium arpentorum , pro quatuor viginti libris Parisiensibus jam sibi solutis , traditis et numeratis , ut idem clericus venditor confessus est coram nobis , renuncians exceptioni non numerate pecunie , non tradite , non solute et non numerate .


Et promisit idem clericus , fide in manu nostra prestita corporali , quod contra venditionem et quitacionem et donationem predictas , jure hereditario aut alio quocunque modo , per se vel per alium non veniet in futurum et quod predictas quatuor partes dictorum trium arpentorum prati venditas , ut dictum est , predicte ecclesie et illis qui causam habebunt ab eadem ad usus et consuetudines Francie garentizabit et liberabit quocienscunque opus fuerit contra omnes .


Omnibus presentes litteras inspecturis , abbas et conventus monasterii Fossatensis , in Domino salutem .


Noverint universi quod nos , ecclesie nostre utilitati pensata , volumus et concedimus quod abbas et conventus Beate Marie de Roscha in perpetuum teneant et possideant in manu mortua , sine coactione vendendi , distrahendi seu extra manum suam ponendi , tria arpenta prati , sita juxta fontem de Yveta in censiva et dominio prioris nostri de Yveta , ad unicum denarium tantummodo censualem sine omni alia consuetudine , servicio vel coustuma ; remittentes eis penitus et expresse alios quinque denarios censuales quibus et predicto denario dicta tria arpenta prati erant primitus onerata .


Pro cujus rei recompensatione , dicti abbas et conventus Beate Marie de Roscha quitaverunt nobis et dicto priori nostro de Yveta penitus et expresse quicquid juris habebant , vel habere poterant , ratione parrochiali de Sancto Nonno , seu alio quocunque modo , in decimis novalium factorum et faciendorum intra metas parrochie dicti Sancti Nonni in dominio dicti prioris nostri de Yveta .


Promittentes dicti abbas et conventus de Roscha , quod contra quitationem predictam per se vel per alios non venient in futurum , et quod in dictis novalibus , in dominio dicti prioris de Yveta factis et faciendis , nichil juris de cetero reclamabunt ; nec nos , nec dictum priorem de Yveta super hiis novalibus vel eorum decimis , in judicio vel extra judicium amplius molestabunt .


Universis presentes litteras inspecturis , Officialis curie Parisiensis , in Domino salutem .


Notum facimus quod , in nostra presencia constituti , dominus Richardus de Argal , miles , et Emelina , ejus uxor , recognoverunt se vendidisse abbati et conventui Beate Marie de Roscha in perpetuum quicquid habebant et habere poterant in decima de Tranbleia , scilicet bladi et avene , marceschie necnon et palea , stramine , tractu et in omnibus aliis rebus , valens , ut dicebant , annuatim quatuor modios tam bladi quam avene annui redditus , pro ducentis libris Parisiensibus jam solutis , sicut ipsi confessi sunt coram nobis : videlicet quemlibet modium bladi ad mensuram castri Marliaci , pro sexaginta libris Parisiensibus ; et quemlibet modium avene ad eamdem mensuram , pro quadraginta libris Parisiensibus ; tali conditione apposita , ut dicebant , quod quolibet anno usque ad triennium facient valere eisdem abbati et conventui quatuor modios .


Se obligaverunt coram nobis idem miles et ejus uxor omnino , et promiserunt fide in manu nostra prestita corporali , quod contra venditionem hujus jure hereditario , ratione dotalicii aut alio modo , per se vel per alios non venient in futurum , et quod decimam predictam ab eis venditam cum omni jure , dominio , jurisdictione et justicia quod in eadem decima habebant et habere poterant quoquomodo eisdem abbati et conventui et ecclesie de Roscha in manu mortua perpetuo garentizabunt et liberabunt quocienscunque opus fuerit ad usus et consuetudines Francie contra omnes .


De hac autem venditione tenenda et garentizanda , et de omnibus hiis qui superius dicta sunt fideliter adimplendis dominus Milo de Jehaigniaco , miles , Guillermus de Vicinis , Hugo Pilet , Symon , major de Nemore Arsicii , Johannes dictus Bovet , quilibet in solidum et per fidem erga dictos abbatem et conventum pro dictis milite et ejus uxore se contulerunt plegios coram nobis : promittentes dictus miles et uxor ejus sub prestita fide quod quocienscunque unus vel plures de dictis fidejussoribus decesserit , ipse miles et uxor ejus alium vel alios eque ydoneos loco decedentis vel decedencium fidejussorum substituerent , se et heredes suos ad hoc specialiter obligando .


Omnibus presentes litteras inspecturis , Officialis curie Parisiensis , salutem in Domino .


Notum facimus quod , in presencia nostra constitutus , Richardus de Argal , miles , quitavit abbati et conventui Beate Marie de Roscha , ordinis Sancti Augustini , quicquid juris , dominii , jurisdictionis et justicie habebat vel habere poterat in decima de Tranbleia , tam in grano , palea , tractu , stramine , quam omnibus aliis quibuscunque , pro decem et novem libris Parisiensibus jam sibi solutis , traditis et numeratis , sicut idem miles confessus est coram nobis : promittens , fide in nostra manu prestita corporali , quod contra quitacionem hujusmodi jure hereditario sive alio modo , per se vel per alium non veniet in futurum , et quod in dicta decima nichil juris , dominii , jurisdictionis et justicie de cetero per se vel per alium reclamabit .


Ego Guido de Caprosia , miles , notum facio universis presentes litteras inspecturis quod venditionem quam dominus Richardus de Argal , miles , et domina Evelina , ejus uxor , fecerunt abbati et conventui Beate Marie de Roscha de omni eo quod ipse Richardus et ejus uxor habebant vel habere poterant in decima de Tranbleia , sita in parrochia de Nemore Arsicii , que movet de feodo meo tanquam primus dominus , volo , laudo pariter et concedo et promitto fide prestita corporali quod dictam decimam cum omni jure et jurisdictioni ad eam pertinente , que idem miles et predicta ejus uxor in dicta decima de Tranbleia et in tota parrochia de Nemore tempore predicte venditionis habebant et habere poterant , eisdem abbati et conventui in manu mortua garentizabo in perpetuum tanquam primus dominus feodi , sine coactione vendendi seu extra manum suam ponendi , contra omnes ad hoc me et heredes meos specialiter obligando .


Universis presentes litteras inspecturis , Odo de Monsterolio et Stephanus de Giffivilla , presbiteri , salutem in Domino .


Notum facimus quod cum in nos compromissum esset , sub pena decem librarum Parisiensium , inter G . ,


abbatem de Roscha , pro se et conventu suo ex una parte , et Petrum , presbiterum de Toussus , nomine ecclesie sue , ex altera , super contentione que inter eos vertebatur super decima et novalibus de Logiis , et super omnibus aliis controversiis motis hactenus inter eos ; tandem nos , cognitis hujus causarum meritis , audito bonorum consilio , dicto abbate pro se et conventu suo et dicto P .


pro se et ecclesia sua presentibus et arbitrium nostrum petentibus sibi reddi , per arbitrium nostrum dicimus et pronunciamus : quod idem abbas , nomine suo et monasterii sui , reddat dicto presbitero de Toussus tres minas ybernagii et tres minas avene de anno preterito de decima de Logiis , et quod ipsi abbas et conventus non inquietent ipsum presbiterum nec ab ipso aliquid petant pro decima duorum arpentorum ipsius presbiteri , quorum unum situm est apud Fayel et alterum apud Noam Herboldi , secundum quod in litteris bone memorie Petri , quondam Parisiensis episcopi , super compositione habita inter fratres de Roscha et presbiterum de Toussus confectis continetur .


Dicimus et pronunciamus per arbitrium nostrum quod idem presbiter reddat monasterio de Roscha quicquid in decima de Logiis , sive apud Fayellum Magnum , sive apud Fayellum Parvum , cepit ratione novalium factorum in dictis locis a tempore dicte compositionis anno Domini Mº CCº quadragesimo VIIIº et anno Domini Mº CCº XLIXº .


Universis presentes litteras inspecturis , Officialis curie Parisiensis , salutem in Domino .


Notum facimus quod , in nostra presencia constitutus , dominus Petrus , presbiter de Toussus , voluit , concessit et acceptavit arbitrium quod Odo de Monsterolio et Stephanus de Giffivilla , presbiteri , protulerunt prout in litteris presentibus hiis annexis plenius continetur .


Proponente in jure coram nobis fratre Ingeranno , de Roscha canonico , procuratore generali abbatis et conventus de Roscha , nomine eorumdem contra dominum Petrum , presbiterum de Toussus , quod cum fuisset controversia et lis mota inter fratrem Gilbertum , quondam abbatem de Roscha , nomine suo et nomine conventus sui ex una parte ; et dictum presbiterum ex altera , super quibusdam decimis et novalibus de Logiis : dictus abbas suo et conventus predicti nomine , et presbiter memoratus super dicta controversia et super omnibus aliis controversiis motis inter eos compromiserunt in Odonem de Monsterolio et Stephanum de Giffivilla , presbiteros , promittentes bona fide , se inviolabiliter observaturos quicquid dicti arbitri pace vel judicio alte et basse super premissis ducerent statuendum .


Proponente insuper dicto procuratore contra dictum presbiterum quod dicti arbitri suum arbitrium protulerunt in modum qui sequitur : dicimus et pronunciamus per arbitrium nostrum quod idem presbiter reddet monasterio de Roscha . . . . ,


Proponente eciam dicto procuratore , nomine procuratorio dictorum abbatis et conventus , quod dictus presbiter in prejudicium ipsorum abbatis et conventus contra arbitrium sive dictum dictorum arbitrorum veniendo percepit , seu percipi fecit a duobus annis citra decimam novalium decem et novem vel viginti arpentorum terrarum arabilium vel circiter , sitarum in Fayel Parvo , vel Fayel Magno , quam decimam dictus procurator estimavit a duobus predictis annis citra ad valorem sex sextarios bladi ; et ob hoc petente eodem procuratore , nomine procuratoris dictorum abbatis et conventus , dictum presbiterum de Toussus a nobis compelli ad observationem arbitrii dictorum arbitrorum et eidem presbitero perpetuum silencium imponi super decima decem et novem vel viginti arpentorum terrarum predictarum , et eciam ad reddendum eisdem abbati et conventui predictos sex sextarios bladi pro arreragiis dictorum duorum annorum .


Dicto presbitero in jure coram nobis comparente personaliter et litem contestando , recognoscente se percepisse , vel percipi fecisse per duos annos decimam decem et novem vel viginti arpentorum terre , negante tamen se percepisse , seu percipi fecisse decimam dictarum terrarum in prejudicium abbatis et conventus memoratorum contra arbitrium dictorum arbitrorum veniendo , cum dicte terre non sint site in Fayello Magno vel Parvo , ut dicebat , citra omnia et singula asserente vera esse .


Universis presentes litteras inspecturis , Officialis P . ,


ecclesie Parisiensis archidiaconi , salutem in Domino .


Notum facimus quod in nostra presencia Odo de Vere Magno , miles , et Margareta , ejus uxor , asseruerunt quod ipsi habebant et percipiebant decimam in centum et sexaginta arpentis terre arabilis et plus , sitis in parrochia de Vere Magno , moventem de hereditate Mathildis , quondam matris ipsius militis defuncte , ut dicebant ; quam totalem decimam sitam in parrochia predicta , ut dictum est , recognoverunt se vendidisse et in perpetuum quitavisse abbati et conventui de Roscha , Parisiensis dyocesis , pro sexies viginti et sexdecim libris Parisiensibus eisdem venditoribus jam solutis , traditis et numeratis , sicut confessi sunt coram nobis , tenendam in manu mortua ab eisdem abbati et conventu et in posterum possidendam ; renunciantes quantum hoc exceptioni non numerate pecunie , non tradite , non solute et non recepte .


Promiserunt insuper prefati venditores , fide in manu nostra prestita corporali , quod contra venditionem et quitationem predictas per se vel alium non venient in futurum , et quod predictam decimam prefatis abbati et conventui in manu mortua garentizabunt et liberabunt ad usus et consuetudines Francie contra omnes , sine coactione vendendi , distrahendi , seu extra manum suam ponendi , quitam , liberam et immunem ab omni onere et prestatione qualibet , consuetudine et coustuma .


Prefata vero Margareta coram nobis quitavit specialiter et expresse , spontanea , non coacta , quicquid juris habebat vel habere poterat ratione dotalicii vel alio quoquo modo sub prestite fidei datione .


Johannes vero de Cheteinvilla , armiger , primus dominus feodi dicte decime ; dominus Johannes de Cheteinvilla miles , secundus dominus dicti feodi predicte decime , et dominus Johannes de Guillervilla , miles , tercius et ultimus dominus feodi dicte decime , ut dicebant , coram nobis constituti , venditionem predictam voluerunt , laudaverunt et concesserunt ; promittentes fide data se contra hanc non venturos , immo se garentizaturos in manu mortua venditionem predictam abbati et conventui predictis contra omnes .


Ego Guido , miles de Levies , notum facio omnibus , tam presentibus quam futuris , quod ego et Guiburgis , uxor mea , pietatis intuitu et pro salute animarum nostrarum et heredum et amicorum nostrorum , Guidone et Philippo , filiis nostris , militibus , volentibus et concedentibus , dedimus et concessimus ecclesie Beate Marie de Roscha decimam nostram de Villanova et decimam de Doigviller in perpetuum possidendas .


Omnibus presentes litteras inspecturis , Officialis P . ,


Notum facimus quod , coram nobis constitutus , Odo de Vere Magno asseruit quod ipse , diu est , vendiderat abbati et conventui de Roscha , pro sexcies viginti et sexdecem libris Parisiensibus , decimam octies viginti arpentorum terre arabilis et plus , que dicebat se habere in parrochia de Vere Magno , movencia de hereditate nobilis mulieris Matilpdis , matris ipsius Odonis , ut dicebat , prout in nostris litteris hiis annexis super hoc confectis plenius vidimus contineri .


Volens et concedens predictus Odo quod propter hoc quod dictus abbas asserebat quod quater viginti et sex arpenta terre esse tantummodo in dicta decimaria et non plura , ut idem abbas reciperet et perciperet campipartem cum totali decima quam idem miles habebat et percipiebat , ut dicebat , in quaterviginti et sex arpentis predictis , ad defectum dictorum octies viginti arpentorum terre , ut dictum est , venditorum .


Si quis esset defectus ibidem quousque abbati et conventui de Roscha decima octies viginti arpentorum de quibus fit mentio in nostris litteris hiis annexis super venditione confectis , penitus et integre liberetur .


Omnibus presentes litteras inspecturis , L . ,


decanus , et capitulum Parisiense , salutem in Domino .


Notum facimus quod cum religiosi viri abbas et conventus de Roscha , ordinis Sancti Augustini , Parisiensis dyocesis , haberent et perciperent decimam in centum et sexaginta arpentis terre arabilis et amplius , sitis in parrochia de Vere Magno , ipsi abbas et conventus dictam decimam et quicquid in ea habebant et habere poterant , dederunt et concesserunt in perpetuum in manu mortua , ad amodiationem , magistro et fratribus Domus Dei Parisiensis , sicut ipsi magister et fratres confessi sunt coram nobis , pro duobus modiis avene annui redditus , nec de meliori , nec de pejori , sed mediocris secundum communem estimationem , eadem abbati et conventui , vel eorum mandato , in Domo Dei Parisiensi , ad mensuram Parisiensem , annis singulis infra octabas beati Martini hyemalis in posterum persolvendis , tempestate vel alio casu fortuito et non fortuito , qui possent exprimi , non obstantibus ad quorum duorum modiorum avene solutionem perpetuo , ut dictum est , faciendam .


Omnibus presentes litteras inspecturis , Symon , castellanus de Nealphe , salutem in Domino .


Noverit universitas vestra quod ego , pietatis intuitu et pro salute anime mee et amicorum meorum , de consensu et voluntate Fennie , uxoris mee , dedi et concessi in perpetuam elemosinam ecclesie Beate Marie de Roscha quinque solidos Parisienses annui redditus , singulis annis percipiendos infra octabas beati Remigii , de redditibus meis in villa que dicitur Sancti Remigii .


Ego Milo , castellanus de Malo Repastu , omnibus presentes litteras inspecturis notum facio quod ego , pro remedio anime mee , donavi in perpetuam elemosinam ecclesie Beate Marie de Roscha unum sextarium hybernagii in granchia mea de Malo Repastu singulis annis in festo sancti Remigii percipiendum .


Noverint universi tam presentes quam futuri quod ego Garinus de Montereul , miles , assensu et voluntate Sanceline , uxoris , et Petri , primogeniti filii mei , quitavi penitus quicquid habebam vel habere poteram jure feodali in elemosina quam fecit bone memorie Guido de Levies , quondam mareschallus albigensis , ecclesie Beate Marie de Roscha , tam in nemoribus quam in rebus aliis ad feodum meum pertinentibus .


Promisimus eciam bona fide , ego et Sancelina , uxor mea , et Petrus , primogenitus filius meus quod contra predictam elemosinam per nos vel per alios venire de cetero nullatenus attemptabimus vel aliquid juris reclamabimus .


Universis presentes litteras inspecturis , Maria de Cogneriis , relicta domini Johannis de Levies , salutem in Domino .


Noverit universitas vestra quod ego , pro remedio anime mee et dicti Johannis , quondam mariti mei , parentum et antecessorum meorum , volo et concedo , quod ecclesia Beate Marie de Roscha teneat , habeat et possideat in perpetuum septem arpenta nemoris , sita juxta Bele Penne , contigua nemoribus Sancti Dyonisii ; quod nemus dictus Johannes , quondam maritus meu s , et ego emimus a consanguineis domini Richardi de Argal , militis .


Quitans penitus eidem ecclesie et renuncians quicquid jure hereditario , conquestus , seu ratione dotalicii , sive alio quocunque modo habebam vel habere poteram in dictis septem arpentis nemoris : quod nemus jam dictus Johannes , quondam maritus meus , supradicte ecclesie contulit in puram et perpetuam elemosinam et legavit .


Petrus , Dei gracia Parisiensis episcopus , omnibus presentes litteras inspecturis , salutem in Domino .


Notum facimus quod cum contencio verteretur inter fratres de Roscha ex una parte , et J . ,


presbiterum de Toussus ex altera , super decimis novalium tam presencium quam futurorum in decima de Logiis , sicut ipsi fratres et dictus presbiter confessi sunt coram nobis : super hiis compositio inter eos amicabilis intercessit coram dilectis nostris W . ,


archidiacono et P . ,


succentore Parisiensi , quibus a summo pontifice ipsa causa fuerat delegata : ita videlicet quod prefati fratres debent annuatim exsolvere presbitero de Toussus tres minas hybernagii et tres minas avene in decima de Logiis .


Quitaverunt eciam ipsi fratres prefato presbitero decimam quam habebant in duobus arpennis terre ipsius presbiteri , quorum alter situs est apud Faiel , alter autem apud Noam Herbodi .


Nos autem compositionem illam , sicut coram prefatis W . ,


archidiacono , et P . ,


succentore Parisiensi , facta est , ratam habentes , ipsam fecimus sigilli nostri munimine roborari .


Universis presentes litteras inspecturis , frater Yvo , dictus abbas Beate Marie de Livriaco , totusque ejusdem loci conventus , eternam in Domino salutem .


Noverit universitas vestra quod cum inter ecclesiam nostram ex una parte , et ecclesiam Beate Marie de Roscha ex altera , contentio haberetur super eo quod nos dicebamus nos habere in ecclesia Beate Marie de Roscha plenariam jurisdictionem ; predictis abbate et conventu Beate Marie de Roscha predictam jurisdictionem non recognoscentibus : tandem , de consilio bonorum virorum et assensu utriusque partis , contentio in hunc modum sopita est : quod ecclesia Beate Marie de Roscha singulis annis solvet ecclesie nostre decem et octo mixtolii de guegnagio suo in grangia sua de Roscha , quod mixtolium non separabitur , nec priorabitur , nec emendabitur , et totidem sextarios avene ad mensuram de Caprosia infra festum Omnium Sanctorum persolvendos .


Cum autem abbas et conventus Beate Marie de Roscha poterunt invenire ubi possint predictam solutionem bladi et avene infra decem leugas ab ecclesia Beate Marie de Livriaco ; nos tenebimur recepire predictam solutionem in eodem loco ubi emerint , et ecclesia Beate Marie de Roscha erit libera et absoluta a predicta solutione et ab omni alia super predictis contentione .


A touz cels qui verront et orront ces presentes lectres , Philippes de Chénevières , chevalier , saluz en nostre Seingneur .


Je faz à savoir à tous que je laisse et donne et octroi pour le remède de m'ame en pure almone , à l'abbéie de la Rouche et aux chanoines servanz en ice leu un setier de blé à touz jourz , à prendre chacun an en ma granche de Chénevières , pour feire mon anniverseire et le Ysabel , ma fame , chacun an .


Et ceste donnaison voudrent , loèrent et octroièrent Geufrei , mon ainzné fil , et Phelipot et Symart , mes fiuz , frères , escuiers .


Notum sit omnibus fidelibus Ecclesie filiis quod Renaudus Musavene pro anima Bochardi de Montemorenciaco et pro anima sua et antecessorum suorum dedit et concessit in perpetuam eleemosynam , Domui Dei de Pontisara , ad procurationem unius sacerdotis , qui in eadem domo divina celebrabit mysteria , xl solidos annuatim percipiendos in censu suo de Taverni ad octabas S ti Dionisii , et IIII or modios vini quod assignavit capiendos tempore vindemiarum in quodam redditu vini quem apud eamdem villam possidebat .


Si autem redditus ille vini ad illos IIII or modios vini perficiendos non sufficeret , statuit prefatus Renaudus predicte Domui I .


Modium bladi in granchia sua Sancti Graciani de blado ejusdem granchie infra mense Augusti reddendum .


Concessit preterea idem quod defuncto primo isto capellano , eodem Renaudo irrequisito , licebit maiori Pontisare et burgensibus alium capellanum substituere .


Ego vero Matheus de Montemorenciaco hanc eleemosynam concedo et manu capio tenendam et garandiandam predicte Domui ; et ut rata permaneat , sigillo meo cum sigillo Renaudi corroboravi .


Actum anno ab Incarnatione Verbi mº cº xcº viiº his presentibus Matheo de Lislete .


Radulfo de Conflens .


Ivone fratre ejus .


Odone de Dumnei .


Hugone de Boiles .


Anselmo clerico de Champainne .


Johanne de Corvesne .


Odone le Draper tc tunc maiore Pontisare .


Roberto de Ponte .


Gaufrido de Ponte .


Johanne Maisent .


Adam de Ruella .


Isembardo le Maçon .


A tous ceus qui ces presentes lettres verront et orront Adam Halos baillis de Senlis salut .


Nous fesons savoir a tous que pardevant Adan de Baerne et Jehan de Senlis bourgois de Biaumont sur Oyse a ce especialment establiz en ice leu du commandement le Roi et du nostre , vint present Raoul Aout de Champaignes et reconnut que il avoit vendu aus freres et as sereurs de la Meson Dieu de Pontoise toute l'action et le droit que il avoit en ij journées de terre que il tenoit a moiteerie a heritage de ladite Meson Dieu , joignant a la terre Jehan de Montegni , pour vint et cinc s .


U tesmoing de ceste chose nous avons seelé ces presentes letres du seel de la baillie de Senlis , a la relation des auditeurs desuz noumez , sauf le droit le Roi et lautrui en lan de grace mil CC quatre vinz et cinc , u mois de may .


Matteus miseratione divina ecclesie Beati Dionysii in Francia abbas humilis et Simon de Nigella , locum tenentes Domini Regis Francie .


Notum facimus universis tam presentibus quam futuris quod tunc magister et fratres Domus Dei Pontisarensis dice est , Domino Regi supplicessent ut ipse eis concederet et in perpetuum dimitteret prisoniam seu carcerem de Campaniis quam inclite recordationis Ludovicus Rex genitor Domini Regis qui nunc est , retinuerat pro suis prisionariis incarcerandis , quando manerium et villam de Campanis cum pertinenciis contulit Domui Dei predicte ; ac ipsi magistri et fratres Domino Regis in villa Bellimontis procurarent et facerent prisoniam ita sufficientem et ita bonam , sicut est prisonia de Campaniis , quod Dominus Rex eisdem duxerat annuendum predictique magester et fratres in excambium dicte prisonie de Campaniis Domino Regi obtulerint quandam domum apud Bellummontem sitam , a dicta Domo Dei acquisitam una cum quibusdam aliis redditibus que dicte Domui Dei remanent , a Johanne de Valle Radulphi armigero et ejus uxore , que dicitur magna Domus de Burgo prout se comportat , constructis in ipsa domo foveis et receptaculis aptis ad prisionarios custodiendos et temnendos .


Nos audita et intellecta relatione Baillivi Silvanectensis , magistri Odonis de Monsterolio magistri cementarii operum Domini Regis , et quorumdam aliorum quos miseramus pro dicta domo et carceribus constructis in ea videndis per relationem , consideratis pluribus causis et rationibus , nobis innotuit excambium hujusmodi tam Domino Regi quam dicte Domui Dei esse utile , dictam prisoniam de Campaniis nomine Domini Regis et pro ipso , dicte Domui Dei in perpetuum dimittamus et quittamus , pro dicta domo de Bellomonte cum foveis et carceribus constructis in ea , Domino Regi et ejus successoribus imperpetuum remansuris .


Actum Parisius anno Domini Mº CCº octogesimo quinto , mense septembri .


A tous ceus qui ces presentes lettres verront et orront Jehans de Monteigni , baillis de Vermendois et garde de la baillie de Senlis saluz .


Nous fesons a savoir que pardevant Adam de Baerne et Jehan de Senlis , bourgeois de Biaumont seur Oyse auditeurs especialement a ce establis en ice leu du commandement le Roi et du nostre , vint presenz Parros Cuer de Fer escuiers fiels de Mesire Ansel Cuer de Fer d'Amblainville chevalier , et reconnu de sa volonté quil avoit et posseoit pesiblement une merie a Champaignes quil tenoit en fief du Roi de France .